Dit was om van te huil`n Nuwe Bok-laagtepunt (Foto: woligovabe.xlx.pl) Hoe wen `n mens `n toets met `n skrumskakel op senter, `n plaasvervanger-flank as sy sentermaat, `n stut op slot en `n slot op flank? Jy speel teen die Springbokke. Ja mense, dis presies wat Saterdagaand in Salta gebeur het toe die Argentynse Poemas die Bokke ore aangesit het. Wat baie min mense raakgesien het – ook nie die SupersSport-kommentators nie wat ons net wou vertel hoe goed Steven Kitshoff geskrum het – is dat die Poemas in die laaste kwartier met drie stutte en twee skrumskakels moes klaarkom. Gaan kyk maar na die video, die afrigter, Daniel Hourcade, het kort voor Juan Hernandez se besering sy loskopstut Nahuel Chapparo met Felippe Arregui (22) vervang. Toe Hernandez in die 66ste minuut beseer is, is Hourcarde gedwing om nog ‘n plaasvervanger-stut Enrique Pierretto (ook net 22 jaar oud) op te stuur, want daar was nie meer agterspeler-plaasvervangers op die bank oor nie. Die vaskopstut Ramiro Herrera is slot toe geskuif en die plaasvervanger-flank Guido Petti is agterlyn toe waar hy langs die skrumskakel Martin Landajo senter gaan speel het. Het die Bokke dit uitgebuit? Het hulle een keer probeer rolmaal? Is daar planne agterlangs gemaak om dit uit te buit. Nee! Het ons enige lesse geleer? Gaan Alistair Coetzee volhard deur spelers te kies wat oorsee speel? Gaan hy nou `n patroon vestig waarvolgens die Bokke sal speel? Houcarde het besluit om geen speler wat in Europa speel, te oorweeg nie. Geen plek vir Marcos Ayerza, Juan Imhoff, Marcello Bosch, Manuel Carizza, Juan Figallo, Mariano Galarza en Juan Fernandez Lobbe nie. En ons? Ons ploeter voort met Francois Louw-hulle. As Argentinië (met beperkte spelersgetalle), Nieu-Seeland en Engeland dit kan toepas, hoekom ook nie ons nie? Ons rugby is in `n krisis, die Bokke het hul aura verloor, is dit gister wyd en syd uitgebasuin. As jy na die Bokke se vertonings kyk, is dit heeltemal waar. Maar hoe is dit moontlik dat dit binne ‘n paar weke gebeur het? Een van ons spanne was immers tweede op die Superrugbyreeks se puntelys, bo die Chiefs, Highlanders, Crusaders en Blues – en die Jaguares. Die Lions het die meeste drieë in die reeks gedruk. Wat het van hul selfvertroue geword. Wat het intussen gebeur?